b'\n_START_ARTICLE_\nDet Flyvende Spaghettimonster\n_START_PARAGRAPH_\nDet Flyvende Spaghettimonster (engelsk: The Flying Spaghetti Monster, FSM) er en guddom, der blev skabt som en protest mod uddannelsesstyrelsen i Kansas, og dets beslutning om, at der skulle undervises i teorien om "intelligent design" i Kansas skoler._NEWLINE_I juni 2005 skrev Bobby Henderson et \xc3\xa5bent brev til uddannelsesstyrelsen i Kansas (http://www.venganza.org/). I brevet pr\xc3\xa6senterede han en alternativ teori om intelligent design. Hendersons p\xc3\xa5stand var, at universet og alt levende blev skabt af et flyvende spaghettimonster. Han p\xc3\xa5pegede samtidig, at naturkatastrofer som global opvarmning, jordsk\xc3\xa6lv og orkaner er for\xc3\xa5rsaget af den globale nedgang i antallet af pirater. Bobby Henderson underst\xc3\xb8ttede denne teori med et diagram, som angiveligt viste en sammenh\xc3\xa6ng mellem jordens temperatur og antallet af pirater. _NEWLINE_Religionen har f\xc3\xa5et tilh\xc3\xa6ngere som blandt andet kalder sig selv for "pastafarier", en sammentr\xc3\xa6kning af "pasta" og "rastafari".'